ঘড়িতে এখন বিকেল ছয়টা,ইফতার হতে আরো তিন ঘণ্টা বাকী। বীথি, জীবনে বিচিত্র রকমের কষ্ট / হাহাকার / না পাওয়া আছে,সবার জীবনেই আছে,কিন্তু প্রাপ্তিও কি ভীষণ ভাবে আছে সেটাও তো আমাদের মন প্রান উজার করে বলা দরকার তাই না ? কি ভীষন প্রাপ্তি আছে আমার এই বিদেশ বিভুই-এ তোকে সেই গল্প বলে বোঝানো যাবে না,এই আনন্দ আর বিশ্বাস শুধুই আমাকে আরো বেশী জীবনমুখী করে তোলে । আমি ও সরদার স্যারের মতো বিশ্বাস করি—মানুষের মৃত্যু আছে কিন্তু জীবনের মৃত্যু নেই –জীবন অমর । যুগে যুগে সেই জীবন হাত থেকে হাতের নিশানা বদলে বেচে থাকে । এই যে গতকাল রাতে “ ক্রাচের কর্নেল” বইটা শেষ করে কেবলই মনে হয়েছে – কি করে পৃথিবী এত মিথ্যার উপরে দাড়িয়ে আছে ? কিন্তু আসলেই কি তাই ? তাহের হয়তো নেই আমাদের মাঝে কিন্তু সৎ আর নির্ভীক তাহের তো বেচে আছে সাহসী হয়ে আমাদের ইতিহাসের পাতায়, জীবনের পাতায় ।